Cyril ontmoet IMF-hoof in Davos | Netwerk24
Deur Nellie Brand-Jonker 24 Januarie 2018 09:27
Cyril Ramaphosa, adjunkpresident van Suid-Afrika Foto: Themba Makofane
Die hoof van die Internasionale Monetêre Fonds (IMF) Christine Lagarde en Cyril Ramaphosa, adjunkpresident van Suid-Afrika, het ’n “vrugbare gesprek” in Davos gehad waar die Wêreld- Ekonomiese Forum (WEF) tans plaasvind.
Die IMF het spesiaal ’n verklaring daaroor uitgestuur.
Hulle het die onlangse gebeure in Suid-Afrika en die vooruitsig vir die land bespreek.
“Ek het ’n vrugbare bespreking met Ramaphosa in Davos gehad. Ek het hom gelukgewens met sy verkiesing as president van die ANC en die benoeming van Lesetja
Kganyago, president van die Reserwebank, as voorsitter van die Internasionale Monetêre en Finansiële Komitee (IMFC) van die IMF.
“Ons het saamgestem dat die langdurige strukturele probleme van die land steeds groei belemmer.”
Volgens Lagarde het hulle “gevolglik saamgestem dat dapper en tydige hervorming nodig is” om ’n omgewing te skep wat werk sal skep en ongelykheid sal verminder.
“Die onlangse inisiatiewe om staatsbestuur te verbeter en openbare instellings te versterk, is stappe in die regte rigting.
“Hierdie pogings moet volgehou word en aangevul word deur fiskale beleid, wat die land se staatskuld tot ’n hanteerbare en volhoubare vlak stabiliseer, sowel as deur die vestiging van sakevertroue om die ekonomie meer produktief en mededingend te maak.”
Lagarde sê die IMF sal voortgaan om met owerhede in Suid-Afrika saam te werk.
Meer oor: Christine Lagarde | Cyril Rama­Phosa | Davos | Wef | Imf